Pronssille sijoittunut Lotta Lepistö taisteli maailmanmestaruudesta maaliviivalle saakka. Kuva: OLIVER WEIKEN

Lotta Lepistö teki Qatarin Dohassa suomalaista pyöräilyhistoriaa poljettuaan kolmanneksi maantiepyöräilyn naisten MM-maantieajossa. Mitali on Suomen ensimmäinen henkilökohtainen MM-mitali maantieajossa aikuisten tasolla kautta aikain. Lepistö ehti kisoissa jo ensimmäiseksi aikuisten MM-mitalistiksi, kun hän voitti joukkueaika-ajon pronssia ammattilaistallinsa riveissä.

Lepistö taisteli maailmanmestaruudesta maaliviivalle saakka. Tanskan Amalie Dideriksen oli kuitenkin loppukirin nopein, ja Lepistön edelle ehti myös Hollannin Kirsten Wild. Silti 27-vuotias noormarkkulainen oli palkintojenjaossa yhtä hymyä: suoritus 35 asteen helteessä oli erittäin kovan työn takana.

– Uskomatonta, mitali henkilökohtaisessa kisassa. Voittoa hain, mutta kyllä tämäkin maistuu, Lepistö iloitsi STT:lle puhelimitse Dohasta.

Noin 135 kilometrin kisa tasaisella reitillä tuotti irtiottoja, joista kaikki kuitenkin ajettiin kiinni, ja näin edessä oli ennakkoarvailujen mukaisesti sprintterien taistelu loppusuoralla. Lepistön taktiikka toimi ratkaisuvaiheissa hyvin, sillä hän pysytteli sprinttitähti Wildille kovasti töitä tehneen Hollannin joukkueen takana kuin takiainen.

Ratkaisukiriin Lepistö pääsi hyvistä asemista, mutta Dideriksen oli maaliviivan tuntumassa röyhkeän vahva ja myös kisan suuriin ennakkosuosikkeihin lukeutunut Wild sai taipua. Vasta 20-vuotias tanskalainen on nuorten maailmanmestari muutaman vuoden takaa, mutta silti hänen voittonsa oli yllätys.

– Aika hässäkkää oli loppuvaiheissa, mutta pidin paikkani Wildin takana. Ehkä vähän aikaisemmin olisin voinut lähteä (loppukiriin), mennä kaikki tai ei mitään -tyylillä. Voittoon ei tänään riittänyt, mutta silti, voi vitsi tätä (mitalia), Lepistö kuvaili onnellisena.

Lepistölle kisan aikana työtä tehneestä Suomen joukkueesta Rosa Törmänen oli lopputuloksissa 78:s. Laura Vainionpää ja Antonia Gröndahl keskeyttivät kisan.

– Tämä ei ollut mikään iisi kisa, mutta tytöt olivat mahtavia. Toivat pulloja ja jäätä heti kun pyysin ja kyselivät aina, että onko kaikki hyvin, Lepistö kehui joukkuetovereitaan.